**ΔΕΛΤΙΟ ΤΥΠΟΥ**



**Γραφείο Περιφερειάρχη**

 Λαμία, 06 Δεκεμβρίου 2024

ΑΠΟ ΤΗΝ ΠΕΡΙΦΕΡΕΙΑ ΣΤΕΡΕΑΣ ΕΛΛΑΔΑΣ

**Ξεκινούν οι δια ζώσης ημερίδες του προγράμματος**

**επαγγελματικού προσανατολισμού «ΠΥΞΙΔΑ»**

Η Περιφέρεια Στερεάς Ελλάδας ανακοινώνει ότι ξεκινούν την ερχόμενη εβδομάδα οι δια ζώσης ημερίδες του προγράμματος επαγγελματικού προσανατολισμού «ΠΥΞΙΔΑ», που περιλαμβάνουν ομιλίες ακαδημαϊκών και διακεκριμένων επαγγελματιών.

Η «ΠΥΞΙΔΑ» διοργανώνεται από την Περιφέρεια Στερεάς Ελλάδας για 4η συνεχή χρονιά. Έχουν ήδη ολοκληρωθεί τα 3 πρώτα στάδια του προγράμματος και συγκεκριμένα:

* Η ενημέρωση των μαθητών για τη συμβουλευτική δράση επαγγελματικού προσανατολισμού.
* Η συμπλήρωση ερωτηματολογίων – tests από τους μαθητές, προκειμένου να καταγραφούν οι επαγγελματικοί κλάδοι της αρεσκείας τους.
* Η έκδοση αποτελεσμάτων με τους προτεινόμενους επαγγελματικούς κλάδους και η online συζήτηση – ερμηνεία των αποτελεσμάτων, στην οποία συμμετείχαν ο Περιφερειάρχης Φάνης Σπανός και ο Αντιπεριφερειάρχης Παιδείας Αναστάσιος Βελισσαρίου.

Οι δια ζώσης ημερίδες θα πραγματοποιηθούν σύμφωνα με το ακόλουθο πρόγραμμα:

* 12/12 Χαλκίδα - Αμφιθέατρο Π.Ε. Εύβοιας (Λ. Χαϊνά 93), 11:00 π.μ. – 13:00 μ.μ.
* 16/12 Άμφισσα - Πνευματικό Κέντρο (Πλατεία Ησαΐα), 11:00 π.μ. – 13:00 μ.μ.
* 17/12 Λαμία - Αίθουσα Πολιτιστικού Κέντρου (Λεωνίδου 11), 11:00 π.μ. – 13:00 μ.μ.
* 18/12 Καρπενήσι - Συνεδριακό Κέντρο (Γ. Παπανδρέου 1), 11:00 π.μ. – 13:00 μ.μ.
* 19/12 Θήβα - Αίθουσα ΣΦΕ (Επαμεινώνδα 2), 11:00 π.μ. – 13:00 μ.μ.
* 20/12 Λιβαδειά - Αίθουσα Π.Ε. Βοιωτίας (Φίλωνος 35-39), 11:00 π.μ. – 13:00 μ.μ.

Επισημαίνεται ότι:

* Το πρόγραμμα απευθύνεται κυρίως σε μαθητές Ά τάξης Γενικών και Επαγγελματικών Λυκείων της Περιφέρειάς μας, καθώς και σε εκπαιδευτικούς και γονείς που επιθυμούν να παρακολουθήσουν.
* Θα υπάρχει η δυνατότητα να συμμετάσχουν διαδικτυακά τα απομακρυσμένα σχολεία μέσω link που θα σταλεί στα email τους.
* Για τις μαθήτριες και μαθητές που δεν κατάφεραν εγκαίρως να συμπληρώσουν το ερωτηματολόγιο - test επαγγελματικού προσανατολισμού, θα παρέχετε εκ νέου η δυνατότητα συμπλήρωσης στο χρονικό πλαίσιο των ημερίδων.

Για κάθε πληροφορία μπορείτε να επικοινωνείτε στο τηλέφωνο: 2221.3.53844 ή στο email: pyxida@pste.gov.gr.

*«Εξασφαλίζουμε χρηματοδοτήσεις για νέες σχολικές μονάδες και υποστηρίζουμε όσες Πανεπιστημιακές σχολές εδρεύουν στον τόπο μας. Επενδύουμε στην Παιδεία και πρωτίστως στα παιδιά μας»*, δήλωσε ο Περιφερειάρχης Στερεάς Ελλάδας Φάνης Σπανός και πρόσθεσε:

*«Με αυτή την προσέγγιση ξεκινήσαμε και καθιερώσαμε το πρόγραμμα επαγγελματικού προσανατολισμού «ΠΥΞΙΔΑ», σε συνεργασία με την Περιφερειακή Διεύθυνση Εκπαίδευσης Στερεάς Ελλάδας. Επιδίωξή μας, να βοηθήσουμε όσο το δυνατόν περισσότερα παιδιά του τόπου μας να βρουν το επάγγελμα που τους ταιριάξει, που θα τους καταξιώσει, που θα τους κάνει ευτυχισμένους!»*

Ο Αντιπεριφερειάρχης Παιδείας Αναστάσιος Βελισσαρίου υπογράμμισε: *«Η αγορά εργασίας μεταβάλλεται ταχύτατα και οι εκπαιδευτικές διαδρομές  καλύπτουν ένα ευρύ φάσμα επιλογών. Καθίσταται επιτακτική αναγκαιότητα η προσφυγή των νέων σε έγκαιρη και έγκυρη ενημέρωση, συμβουλευτική και υποστήριξη. Τα όνειρα και οι αναζητήσεις δεν σταματούν και η Περιφέρεια Στερεάς Ελλάδας στηρίζει πάντα τους νέους για να μπορούν να τα πραγματοποιήσουν».*

